A Tanács 1172/98/EK rendelete

(1998. május 25.)

a közúti árufuvarozásra vonatkozó statisztikai adatgyűjtésről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 213. cikkére,

tekintettel a Bizottság által benyújtott rendelettervezetre [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

(1) mivel a közös közlekedéspolitikával kapcsolatosan rábízott feladatok elvégzéséhez a Bizottságnak rendelkeznie kell összehasonlítható, megbízható, összehangolt, rendszeres és átfogó statisztikai adatokkal a Közösségben bejegyzett járművel végzett közúti árufuvarozás mértékéről és fejlődéséről, továbbá az e fuvarozást végző járművek kihasználtsági fokáról;

(2) mivel a regionális statisztika keretében a közúti árufuvarozásra vonatkozó statisztikai adatgyűjtésről szóló, 1978. június 12-i 78/546/EGK tanácsi rendelet [4] nem irányoz elő adatgyűjtést azokra a szállítási módokra nézve, amelyek nem voltak engedélyezettek, amikor ezt az irányelvet elfogadták; mivel az előírt adatgyűjtések eltérő tájékoztatást adnak a belföldi és a nemzetközi fuvarozásokról, és nem biztosítanak semmilyen tájékoztatást a fuvarozást végző járművek kihasználtsági fokáról;

(3) mivel szükséges az átfogó regionális statisztikák összeállítása, tekintettel mind az árufuvarozásra, mind a járművek útvonalára;

(4) mivel ezért indokolt a 78/546/EGK tanácsi rendeletben meghatározott rendszer módosítása annak érdekében, hogy biztosítsák a Közösségen belüli fuvarozás regionális eredetének és rendeltetésének a belföldi fuvarozással megegyező alapokon való leírását, továbbá hogy kapcsolat jöjjön létre az árufuvarozás és a járművek útvonala között, a fuvarozást végző járművek kihasználtsági fokának mérése által;

(5) mivel a szubszidiaritás elvével összhangban az összehangolt tájékoztatást lehetővé tévő közös statisztikai szabványok létrehozása csak közösségi szinten oldható meg eredményesen, miközben az adatgyűjtést az egyes tagállamok a hivatalos statisztikák összeállításával megbízott szervezetek és intézetek felügyelete mellett maguk végzik;

(6) mivel a közösségi statisztikáról szóló, 1997. február 17-i, 322/97/EK tanács rendelet [5]képezi a vonatkoztatási keretrendszert az e rendeletben meghatározott előírások, különösen pedig azok számára, amelyek a közigazgatási adatállományokhoz való hozzáféréssel, a rendelkezésre álló források költséghatékonyságával és a statisztikai információk bizalmasságával kapcsolatosak;

(7) mivel az eredmények általános pontosságának becsléséhez szükséges az egyedi adatok közlése, miután azok azonosíthatóságát megszüntették;

(8) mivel lényeges a statisztikai információk megfelelő terjesztésének biztosítása;

(9) mivel a kezdeti időszakban kívánatos, hogy a Közösség pénzügyi hozzájárulást nyújtson a tagállamoknak a szükséges munkálatok elvégzéséhez;

(10) mivel indokolt egy egyserűsített eljárás kidolgozása e rendelet végrehajtására, valamint a gazdasági és műszaki fejlődéshez történő hozzáigazítására;

(11) mivel a 89/382/EGK-Euratom határozat [6] alapján létrehozott Statisztikai Programbizottsággal az említett határozat 3. cikkének megfelelően egyeztetések folytak; mivel a bizottság e rendelet megalkotása mellett foglalt állást,

ELFOGADTA EZT A RENDELETET:

1. cikk

Tárgy és alkalmazási kör

(1) Minden tagállam közösségi statisztikákat állít össze az adott tagállamban bejegyzett közúti árufuvarozó gépjárművel végzett közúti árufuvarozásról, továbbá az ilyen járművek által megtett útvonalról.

(2) Ez a rendelet nem alkalmazandó azon közúti árufuvarozásoknál, amelyek esetében:

a) a közúti árufuvarozó gépjármű engedélyezett tömege vagy méretei meghaladják az adott országban általánosan engedélyezett határértékeket;

b) a fuvarozást mezőgazdasági járművek, katonai járművek és a központi vagy helyi közigazgatáshoz tartozó járművek végzik, kivéve azokat a közúti árufuvarozó gépjárműveket, amelyek közvállalkozásokhoz és különösen vasúti vállalkozásokhoz tartoznak.

Minden tagállam kizárhatja e rendelet alkalmazási köréből azokat a közúti árufuvarozó gépjárműveket, amelyek teherbírása vagy megengedett legnagyobb össztömege nem ér el egy bizonyos értéket. Ez az értékhatár pótkocsi nélküli gépjárművek esetén nem haladhatja meg terhelhetőség tekintetében a 3,5 tonnát vagy a megengedett legnagyobb össztömeg tekintetében a 6 tonnát.

2. cikk

Meghatározások

Ennek a rendeletnek az alkalmazásában a következő meghatározások érvényesek:

- "közúti árufuvarozás": közúti árufuvarozó gépjárművel végzett minden árufuvarozás,

- "közúti fuvarozást végző gépjármű": motorral felszerelt közúti jármű, amelynek ez a motor az egyetlen meghajtó eszköze, és amelyet általában személyek vagy áruk közúti fuvarozására vagy személy-, illetve árufuvarozó járművek közúti vontatására használnak,

- "közúti árufuvarozást végző jármű": közúti jármű, amelyet kizárólag vagy főként árufuvarozásra terveztek (tehergépkocsi, pótkocsi, félpótkocsi),

- "közúti árufuvarozást végző gépjármű": bármely közúti jármű (tehergépkocsi) vagy összetett közúti jármű, azaz közúti járműszerelvény (tehergépkocsi pótkocsival) vagy nyerges jármű (közúti nyerges vontató félpótkocsival), amelyet árufuvarozásra terveztek,

- "tehergépkocsi": merev alvázzal rendelkező közúti jármű, amelyet kizárólag vagy főként árufuvarozásra terveztek,

- "közúti nyerges vontató": közúti fuvarozást végző jármű, amelyet kizárólag vagy főként más meghajtással nem rendelkező közúti járművek (főként félpótkocsik) vontatására terveztek,

- "pótkocsi": közúti árufuvarozást végző jármű, amelyet arra terveztek, hogy egy közúti fuvarozást végző jármű vontassa,

- "félpótkocsi": első tengely nélküli közúti árufuvarozást végző jármű, amelyet olyan módon terveztek, hogy a jármű egy része és hasznos tömegének jelentős része a közúti nyerges vontatóra nehezedik,

- "nyerges jármű": közúti nyerges vontató, amelyhez félpótkocsit kapcsoltak,

- "közúti járműszerelvény": közúti árufuvarozást végző gépjármű, amelyhez pótkocsit kapcsoltak.

Ez a kategória tartalmazza a nyerges járművet is, amelyhez egy további pótkocsit csatlakoztattak,

- "nyilvántartásba vett": a tagállam hivatalos szerve által a közúti fuvarozást végző járművekről fenntartott nyilvántartásba történő bevezetés megtörténte, függetlenül attól, hogy e bejegyzés együttjárt-e rendszámtábla kiadásával vagy sem.

Olyan fuvarozás esetében, amelyet összetett közúti fuvarozójárművel végeznek, nevezetesen közúti járműszerelvénnyel (tehergépkocsi pótkocsival) vagy nyerges járművel (közúti nyerges vontató félpótkocsival), és amely esetében a közúti árufuvarozást végző gépjármű (tehergépkocsi vagy közúti nyerges vontató), illetve a pótkocsi vagy félpótkocsi különböző országokban került bejegyzésre, az egész járművet a közúti árufuvarozást végző gépjárművet nyilvántartásban tartó országban nyilvántartásba vettnek tekintik.

- "terhelhetőség": a rakománynak a jármű bejegyzése szerinti ország felhatalmazott hatósága által megengedettnek nyilvánított legnagyobb tömege.

Ha a közúti árufuvarozó gépjármű egy közúti járműszerelvény, amely tehergépkocsiból és pótkocsiból áll, a terhelhetőség a tehergépkocsi és a pótkocsi terhelhetőségének összegét jelenti.

- "megengedett legnagyobb össztömeg": a jármű (vagy a járműszerelvény) össztömege álló helyzetben és útra készen, összegezve a jármű bejegyzése szerinti ország felhatalmazott hatósága által engedélyezett szállítható legnagyobb tömeggel,

- "Eurostat": a Bizottság részlege, amely felelős a közösségi statisztikák készítésének területéhez tartozó, az erre az intézményre háruló feladatok elvégzéséért.

3. cikk

Adatgyűjtés

(1) A tagállamok összegyűjtik a következő területekhez kapcsolódó statisztikai adatokat:

a) járművel kapcsolatos adatok;

b) útvonallal kapcsolatos adatok;

c) árukkal kapcsolatos adatok.

(2) Az egyes területek statisztikai változóit, azok meghatározását és a felosztásukhoz alkalmazott osztályozási szinteket a mellékletek tartalmazzák.

(3) Az alkalmazott statisztikai adatgyűjtési módszer meghatározása során a tagállamok tartózkodnak bármilyen alaki követelmény bevezetésétől a tagállamok közötti határon.

(4) Az adatgyűjtés jellemzőit és a mellékletek tartalmát a 10. cikkben megadott eljárásnak megfelelően határozzák meg.

4. cikk

Az eredmények pontossága

Az adatgyűjtés és -feldolgozás módszereit a tagállamokban végzett közúti fuvarozás szerkezeti jellemzőinek figyelembevételével úgy dolgozzák ki, hogy a tagállamok által továbbított statisztikai eredmények megfeleljenek a minimális pontossági szabványoknak. Ezeket a szabványokat a 10. cikkben meghatározott eljárásnak megfelelően állapítják meg.

5. cikk

Az eredmények továbbítása az Eurostathoz

(1) A tagállamok minden negyedévben továbbítják az Eurostathoz a megfelelően ellenőrzött egyedi adatokat a 3. cikkben említett és az A mellékletben felsorolt változókhoz kapcsolódva a név, a cím és a rendszám feltüntetése nélkül.

Ez az adatátadás - adott esetben - tartalmaz olyan, korábbi negyedévekre vonatkozó adatokat is, amelyekre csak ideiglenes adatokat közöltek.

(2) Az első bekezdésben említett adatátadás részleteit, beleértve az azokon az adatokon alapuló támaszkodó statisztikai táblázatokat is, a 10. cikkben meghatározott eljárásnak megfelelően rögzítik.

(3) Az adatátadásra minden negyedéves megfigyelési intervallum végét követő öt hónapon belül kerül sor.

Az első adatátadás az 1999. év első negyedéves időszakára vonatkozik.

(4) Az 1999. január 1. és az (5) bekezdéssel összhangban kijelölt időpont közötti átmeneti időszak alatt a tagállamok egyszerűsített jelölést használhatnak az A melléklet A2. rész 3., 4., 8. és 9. szakaszában, valamint az A3. rész 5. és 6. szakaszában felsorolt változókra.

Az ilyen egyszerűsített jelölés az alábbiakból áll:

- a belföldi fuvarozásra: a G mellékletnek megfelelő jelölés,

- a nemzetközi fuvarozásra: országok szerinti jelölés.

(5) A 4. bekezdésben említett átmeneti időszak végső határnapját a 10. cikkben meghatározott eljárásnak megfelelően rögzítik, mihelyt a gyakorlati feltételek adottak a belföldi és a nemzetközi fuvarozás esetében egyaránt hatékonyan működő regionális jelölésrendszer alkalmazására, a G melléklet 1. és 2. szakaszával összhangban.

6. cikk

Az eredmények terjesztése

A közúti árufuvarozásra vonatkozó statisztikai eredmények terjesztésével kapcsolatos előírásokat, beleértve a terjesztendő eredmények szerkezetét és tartalmát, a 10. cikkben meghatározott eljárásnak megfelelően állapítják meg.

7. cikk

Jelentések

(1) A tagállamok az első negyedéves információkkal egyidejűleg vagy azt megelőzően megküldik jelentésüket az Eurostatnak az adatgyűjtésnél használt módszerekre vonatkozóan.

A tagállamok továbbítják az Eurostatnak az adatgyűjtési módszerek bármely lényeges változtatásának részleteit is.

(2) A tagállamok évenként tájékoztatják az Eurostatot a mintanagyságról, a nem válaszolás arányáról, valamint standard hiba vagy konfidenciaintervallumok formájában a főbb eredmények megbízhatóságáról.

(3) Egy hároméves időszak adatainak begyűjtését követően a Bizottság benyújtja jelentését az Európai Parlamentnek és a Tanácsnak az e rendelet alapján végzett munka során szerzett tapasztalatokról.

8. cikk

Pénzügyi hozzájárulás

(1) Az e rendeletben előírt statisztikai adatgyűjtés végrehajtásának első három éve alatt a tagállamokat a kapcsolódó munkákkal összefüggésben felmerülő költségekhez történő pénzügyi hozzájárulás formájában támogatja a Közösség.

(2) A költségvetésnek erre az intézkedésre elkülönített éves keretét minden évben a költségvetési eljárás során jelölik ki.

(3) Az egyes években rendelkezésre álló költségvetési keretet a költségvetési hatóság határozza meg.

(4) A 7. cikk (3) bekezdése szerinti jelentésben a Bizottság részletezi az ennek az intézkedésnek a végrehajtása céljából rendelkezésre bocsátott közösségi pénzeszközök felhasználását.

A 7. cikk (3) bekezdése szerinti jelentés alapján a Bizottság összegzi, hogy szükség van-e más pénzügyi hozzájárulásra egy további három éves időszak folyamán.

9. cikk

Végrehajtási eljárások

Az e rendelet végrehajtását szolgáló eljárásokat, beleértve a gazdasági és műszaki fejlődéshez történő hozzáigazítása érdekében meghozott intézkedéseket is, a 10. cikkben rögzített eljárásnak megfelelően határozzák meg, amennyiben ez nem okozza a tagállamokat terhelő költségek és/vagy a válaszadók megterhelésének aránytalan megnövekedését. Ezek az eljárások elsősorban a következőket érintik:

- az adatgyűjtési jellemzőknek és a mellékletek tartalmának hozzáigazítása,

- a pontossági követelmények,

- az adatok Eurostat felé történő továbbításának keretei, beleértve adott esetben az azokra az adatokra épülő statisztikai táblázatokat is,

- az eredmények terjesztése,

- az 5. cikk (4) bekezdésében felsorolt változók továbbítására az 5. cikk (5) bekezdésében meghatározott átmeneti időszak végső határnapjának rögzítése.

10. cikk

Eljárás

A Bizottság munkáját a Statisztikai Programbizottság, a továbbiakban "bizottság" segíti.

A Bizottság képviselője a bizottság elé terjeszti a meghozandó intézkedések tervezetét. A bizottság a tervezettel kapcsolatos véleményét az elnök által a kérdéskör sürgősségére való tekintettel esetleg meghatározott határidőn belül kinyilvánítja. A véleményt a Szerződés 148. cikkének (2) bekezdésében az olyan döntések esetére megállapított többség határozza meg, amelyeket a Bizottság javaslatára a Tanácsnak kell jóváhagynia. A tagállamok képviselőinek a bizottságban leadott szavazatát a fenti cikkben megadott módszer szerint súlyozzák. Az elnök nem szavaz.

A Bizottság intézkedéseket foganatosít, amelyek azonnal alkalmazandók. Amennyiben azonban ezek az intézkedések nem állnak összhangban a bizottság véleményével, a Bizottság ezt haladéktalanul közli a Tanáccsal. Ebben az esetben:

- a Bizottság a közlés időpontjától számított három hónapra felfüggeszti az általa meghozott intézkedések végrehajtását,

- a Tanács az előző fordulatban említett időtartamon belül minősített többséggel eltérő döntést hozhat.

11. cikk

A 78/546/EGK irányelv

1. A tagállamok az 1997. és az 1998. évre vonatkozó eredményeket a 78/546/EGK irányelvvel összhangban közlik.

2. A 78/546/EGK irányelv 1999. január 1-jei dátummal hatályát veszti.

12. cikk

Hatálybalépés

Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. május 25-én.

a Tanács részéről

az elnök

J. Cunningham

[1] HL C 341., 1997.11.11., 9. o.

[2] HL C 104., 1998.4.6..

[3] HL C 95., 1998.3.30., 33. o.

[4] HL L 168., 1978.6.26., 29. o.. A legutóbb az 1994-es Csatlakozási Okmánnyal módosított irányelv.

[5] HL L 52., 1997.2.22., 1. o.

[6] HL L 181., 1989.6.28., 47. o.

--------------------------------------------------

MELLÉKLETEK

A melléklet | A VÁLTOZÓK LISTÁJA |

B melléklet | A TENGELYELRENDEZÉS SZERINTI OSZTÁLYOZÁS |

C melléklet | AZ ÚTVONALTÍPUSOK OSZTÁLYOZÁSA |

D melléklet | AZ ÁRUK OSZTÁLYOZÁSA |

E melléklet | A VESZÉLYES ÁRUK OSZTÁLYOZÁSA |

F melléklet | A RAKOMÁNYTÍPUSOK OSZTÁLYOZÁSA |

G melléklet | A FEL- ÉS LERAKÓHELYEK KÓDJAI |

--------------------------------------------------